par to deleģēto pilnvaru īstenošanu, kuras Komisijai piešķirtas saskaņā ar Eiropas Parlamenta un Padomes 2014. gada 22. oktobra Regulu (ES, EURATOM) Nr. 1141/2014 par Eiropas politisko partiju un Eiropas politisko fondu statusu un finansēšanu

1.IEVADS

Eiropas Parlamenta un Padomes Regulā (ES, Euratom) Nr. 1141/2014 par Eiropas politisko partiju un Eiropas politisko fondu statusu un finansēšanu (turpmāk “Eiropas politisko partiju regula”) ir izklāstīti nosacījumi, kas reglamentē Eiropas līmeņa politisko partiju un politisko fondu statusu un finansēšanu. Ņemot vērā šo regulu, Eiropas politiskās partijas un fondi, kas atbilst vairākiem nosacījumiem, var kļūt par Eiropas tiesību subjektiem (pēc reģistrācijas Eiropas līmenī), tādējādi iegūstot piekļuvi Eiropas finansiālajam atbalstam. Šie nosacījumi cita starpā paredz, ka minētajām partijām un fondiem savā programmā un darbībās ir jāievēro Savienības pamatā esošās vērtības, kas uzskaitītas Līguma par Eiropas Savienību 2. pantā: cilvēka cieņas, brīvības, demokrātijas, vienlīdzības, tiesiskuma un cilvēktiesību, tostarp minoritāšu tiesību, ievērošana. Tika izveidota neatkarīga Eiropas Politisko partiju un fondu iestāde (“Iestāde”), kuras mērķis ir reģistrēt, uzraudzīt un, ja vajadzīgs, piemērot sankcijas Eiropas politiskajām partijām un fondiem, tostarp izskatīt gadījumus, kad šādas organizācijas, iespējams, nav ievērojušas iepriekš minētās Eiropas pamatvērtības.

Eiropas politisko partiju regula tika pieņemta 2014. gada 22. oktobrī un stājās spēkā divdesmitajā dienā pēc tās publicēšanas Eiropas Savienības Oficiālajā Vēstnesī, t. i., 2014. gada 24. novembrī. Lielākā daļa šīs regulas noteikumu ir piemērojama no 2017. gada 1. janvāra. Tomēr Komisija tika aicināta vēlākais līdz 2015. gada 1. jūlijam pieņem 7. panta 2. punktā un 8. panta 3. punkta a) apakšpunktā minētos deleģētos aktus.

2.JURIDISKAIS PAMATS

Šis ziņojums ir paredzēts Eiropas politisko partiju regulas 36. panta 2. punktā. Saskaņā ar šo noteikumu Komisijai pilnvaras tiek deleģētas uz piecu gadu laikposmu no 2014. gada 24. novembra, Komisijai ir jāsagatavo ziņojums par pilnvaru deleģēšanu vēlākais deviņus mēnešus pirms piecu gadu laikposma beigām, t. i., līdz 2019. gada 24. februārim. Šajā pašā pantā ir noteikts, ka pilnvaru deleģēšana tiek automātiski pagarināta uz tāda paša ilguma laikposmiem, ja vien Eiropas Parlaments vai Padome neiebilst pret šādu pagarinājumu vēlākais trīs mēnešus pirms katra laikposma beigām.

3.DELEĢĒŠANAS ĪSTENOŠANA

Saskaņā ar Eiropas politisko partiju regulu Komisija ir pilnvarota pieņemt deleģētos aktus, lai:

a.nodrošinātu Eiropas politisko partiju un fondu reģistra pienācīgu darbību attiecībā uz (sk. Eiropas politisko partiju regulas 7. panta 2. punktu):

I.Iestādes rīcībā esošo informāciju un apliecinošajiem dokumentiem, par kuru glabāšanu atbildība tiek uzticēta reģistram (kuri ietver statūtus, jebkādus citus dokumentus, kas tiek iesniegti reģistrācijas procesā, dokumentus no mītnes dalībvalsts un informāciju par to personu identitāti, kuras ir struktūru locekļi vai ieņem amatus, kas paredz šīm personām administratīvas, finansiālas un juridiskas pārstāvības pilnvaras),

II.materiāliem, attiecībā uz kuriem reģistrs būs kompetents apliecināt likumību, ko konstatējusi Iestāde;

b.noteiktu papildu informāciju vai apliecinošus dokumentus, kas Iestādei nepieciešami, lai tā varētu pilnībā veikt savus pienākumus attiecībā uz Eiropas politisko partiju un fondu reģistra darbību (sk. Eiropas politisko partiju regulas 8. panta 3. punkta a) apakšpunktu),

c.grozītu Eiropas politisko partiju regulas pielikumā pievienoto deklarācijas standarta veidlapu attiecībā uz informāciju, kas pieteikuma iesniedzējam vajadzības gadījumā jānorāda, lai nodrošinātu, ka par veidlapas parakstītāju, tā pilnvarām un Eiropas politisko partiju vai fondu, ko šī persona ir pilnvarota pārstāvēt, ir iegūta pietiekama informācija (Eiropas politisko partiju regulas 8. panta 3. punkta b) apakšpunkts).

Pamatojoties uz iepriekš minēto 7. panta 2. punktu un 8. panta 3. punkta a) apakšpunktu, Komisija pieņēma vienu deleģēto aktu, t. i., Komisijas 2015. gada 2. oktobra Deleģēto regulu (ES, Euratom) 2015/2401 par Eiropas politisko partiju un fondu reģistra saturu un darbību.

Šo pilnvaru īstenošana bija būtiska, lai precizētu to, kāda informācija un kādi papildu un apliecinošie dokumenti ir jāglabā reģistrā.

3.1.DELEĢĒTAIS AKTS, AR KO PAPILDINA EIROPAS POLITISKO PARTIJU REGULU

Saskaņā ar Eiropas politisko partiju regulas 7. panta 1. punktu Iestāde izveido un pārvalda Eiropas politisko partiju un fondu reģistru (“reģistrs”). Šis reģistrs ir to datu, informācijas un dokumentu repozitorijs, kas iesniegti ar Eiropas politiskās partijas vai Eiropas politiskā fonda reģistrācijas pieteikumiem, kā arī jebkādu turpmāku datu, informācijas un dokumentu repozitorijs, ko saskaņā ar Eiropas politisko partiju regulu iesniegusi kāda Eiropas politiskā partija vai fonds.

Deleģētā regula (ES, Euratom) 2015/2401 tika pieņemta, pamatojoties uz Eiropas politisko partiju regulas 7. panta 2. punktu un 8. panta 3. punkta a) apakšpunktu. Tajā ir noteikti dokumenti, kurus Eiropas politiskās partijas un fondi iesniedz reģistrā, piemēram, statūti, Eiropas politisko partiju regulas pielikumā pievienotā standarta deklarācija, sīks finanšu, vadības un pārvaldības struktūras apraksts un dalībvalstu paziņojumi, kuros apliecināts, ka pieteikuma iesniedzējs ir izpildījis visas attiecīgās valsts prasības (vajadzības gadījumā). Deleģētajā regulā ir arī precizēta informācija, kuru atjaunina reģistrā, tostarp šāda: organizācijas veids, reģistrācijas numurs, pilns nosaukums, akronīms un logotips, dalībvalsts, kurā atrodas Eiropas politiskās partijas vai fonda mītne, mītnes adrese, reģistrācijas datums un cita informācija.

Deleģētā regula (ES, Euratom) Nr. 2015/2401 tika pieņemta 2015. gada 2. oktobrī, un par to tika paziņots Eiropas Parlamentam un Padomei. Ne Eiropas Parlaments, ne Padome Eiropas politisko partiju regulas 36. panta 5. punktā paredzētajā divu mēnešu laikposmā neizteica iebildumus pret deleģēto aktu. Neviena no abām iestādēm neierosināja divu mēnešu termiņu saskaņā ar to pašu noteikumu pagarināt par diviem papildu mēnešiem.

Pēc divu mēnešu laikposma beigām Deleģētā regula (ES, Euratom) Nr. 2015/2401 tika publicēta Oficiālajā Vēstnesī un stājās spēkā 2016. gada 8. janvārī.